钦定古今图书集成/明伦汇编/宫闱典/第092卷 > 燕国大长公主 下嫁萧思温
## 钦定古今图书集成/明伦汇编/宫闱典/第092卷 > 燕国大长公主 下嫁萧思温

按《辽史公主表》，“太宗二女，长吕不古，应历间封汧国
长公主，保宁中进封燕国大长公主，下嫁北府宰相
萧思温，以疾薨。”按《萧思温传》，“思温小字寅古，宰相
敌鲁之族弟，忽没里之子，通书史，太宗时为奚秃里
太尉，尚燕国公主，为群牧都林牙。思温在军中，握齱
修边幅，僚佐皆言非将帅才。寻为南京留守。初，周人
攻”扬州，上遣思温蹑其后，惮暑不敢进，拔缘边数城
而还。后周师来侵，围冯母镇，势甚张。思温请益兵，帝
报曰：“敌来则与统军司并兵拒之。敌去则务农作，勿
劳士马。”会敌入东城，我军退渡滹沱而屯。思温勒兵
徐行，周军数日不动。思温与诸将议曰：“敌众而锐，战
不利则有后患。不如顿兵以老其师，蹑而击之，可以
必胜。”诸将从之，遂与统军司兵会，饰他说请济师。周
人引退，思温亦还。已而周主复北侵，与其将傅元卿、
李崇进等分道并进，围瀛州，陷益津、瓦桥、淤口三关，
垂迫固安。思温不知计所出，但云车驾旦夕至，麾下
士奋跃请战，不从。已而陷易、瀛、莫等州，京、齐人皆震
骇，往往遁入西山。思温以边防失利，恐朝廷罪己，表
请亲征。会周主荣以病归，思温退至益津，伪言不知
所在，遇步卒二千馀人来拒，败之。是年，闻周丧，燕民
始安，乃班师。时穆宗湎酒嗜杀，思温以密戚预政，无
所匡辅，士论不与。十九年春，蒐，上射熊而中，思温与
夷离毕牙里斯等进酒上寿，帝醉还宫。是夜为庖人
斯奴古等所弑。思温为北院枢密使，兼北府宰相，仍
命世预其选。上册思温女为后，加尚书令，封魏王。从
帝猎闾山，为贼所害。